Tranum har fået et mikrobageri - og lokalområdet bakker stort op.

Det lille bryggers på gården nær Tranum ser ikke ud af meget ved første øjekast. - Rummet, vi arbejder i herude, er meget småt. Vi kan kun lige være herude, lyder det fra Martin Dahl Luther. Det er her, han og hustruen Anja Dahl Luther har valgt at starte deres eget mikrobageri 'Dahl Luther' op. Og har de lokale taget godt imod. - Vi synes, det kunne være hyggeligt at lave en hobby om til decideret salg. Det, som alle i  familien har fået glæde af i mange år, kan andre lige så godt få glæde af, forklarer Martin Dahl Luther. Tiltrukket af Vesterhavet Bageriet er åbent to dage om ugen, og kunderne tæller både lokale restauranter og naboer. Det er primært rugbrød bagt af surdej, der er fokus på, men Anja og Martin sælger også påskeæg, moussekager med glaze og kagetapas. De købte gården i Tranum for at være tæt på Vesterhavet, og så fik de muligheden for at starte bageriet op i samme ryk, fortæller Martin Dahl Luther. - Vi er ikke rigtigt bymennesker. Vi søger altid op mod Vesterhavet, både sommer og vinter. Så området med skov og vand i nærheden passede lige perfekt til os. Lokal støtte Til åbningen af det lille bageri i starten af april, kom opbakningen fra lokalområdet fuldstændig bag på mikrobagerne. - Det har været vanvittigt. Der er vild aktivitet, så det er fedt, lyder det fra Martin Dahl Luther. Han lægger meget vægt på at give tilbage i samme ånd. Eksempelvis ved at bruge mel fra Aurion i Hjørring og Tranum-honning i surdejsrugbrødet. - Så vidt muligt vil vi gerne støtte andre heroppe også, ligesom de er med til at hjælpe os. Kom med en tur i det lille bageri her: